
A nemzeti identitás formái Liptóban

Kutatásomban a nemzeti identitás formáit vizsgáltam két liptói egyesület életében 19. század végén. Két, funkcióját és típusát tekintve, hasonló egyesületet vizsgáltam. Az első a szlovák Beseda, magyar elnevezésével Tót polgári kaszinó volt, a másik pedig a magyar Magyar Társaskör, amelynek liptószentmiklósi és rózsahegyi fiókját is vizsgálat alá vontam. Arra a kérdésre igyekeztem választ találni, hogy a két egyesület milyen eszközökkel és hogyan próbálta erősíteni a saját nyelvi és nemzeti identitását tagjaiban. A nemzeti narratívát kerestem a két egyesület működésében. Ennek a kérdéseknek megválaszolása abból a szempontból fontos, hogy egy olyan időszakról van szó, amikor erősödik a magyar nemzeti eszme, továbbá a szlovák nemzeti mozgalom olyan eseményeken van túl, mint a három szlovák gimnázium bezárása, a Matica slovenská feloszlatása és a Szlovák Nemzeti Párt (Slovenská národná strana) passzivitásba vonulása.Az 1862-ben alapított Beseda és az 1870-ben alapított Liptószentmiklósi Magyar Társalgókör (illetve az 1886-ban alapított Rózsahegyi Magyar Társaskör) a korszakban érvényes alapszabályai megvizsgálása után elmondható, hogy céljuknak a művelődés terjesztését deklarálták, politikai és egyházi kérdések kizárása mellett, és az alapszabályaik nem tartalmaznak bármilyen nemzeti narratívát. Ennek ellenére az egyesületi tevékenység rekonstrukciója és a tagösszetételük vizsgálata után állapítottam meg, hogy a nemzeti, sőt politikai narratíva egyértelműen kimutatható a működésükben. Példának felhozható a szlovák egyesület vezetőségének aktív politikai szereplése, vagy a magyar egyesület Felvidéki Magyar Közművelődési Egyesület támogatása. A szerzett adatok összevetése után az identitást befolyásoló eszközök alappilléreit állapítottam meg. Ezek közé tartozik a sajtó előfizetés, az irodalommal kapcsolatos rendezvények szervezése, de akár a zenés táncos mulatságok is.



